Den Gesants vanden Coninck van Bancoele Intche Mouda, genaempt, voor desen met seecker Jacht vande Vrijlieden door voors Coninck aen ons gehouden, hebben wij goetgevonden op zijn versouck met dit Schip wederom derwaerts te laten vertrecken, Ul. sal derhaluen Celebar en passant aendoen ende gemelten Gesanth in Bancoele (een plaetse wat noordelijcker als Celebar gelegen) neffens een assistent aen landt laeten vaeren, omme onse missiue ende schenckagie aen den Coninck ouer te leueren, Informeert u vande gelegentheijt vande plaetse Item wat Rijs ende Peper daer Jaerlijcx te becomen is, ende doet den Coninck aendienen dat wij voorgenomen hebben, nae desen een Schip naen Bancoela te senden, dat derhaluen soo - veel Rijs ende Peper versaemelt als doenlijck is.
Item raedt hem aen dat hij goede partije Rijs ende Peper met zijn eijgen vaertuijch nae Battavia sendt, animeert hem daertoe met seeckere toesegginge van groote proffijten alhier te sullen doen, wij hebben tot dien eijnde aen zijnen Gesanth twee pascedels voor zijn vaertuijch verleent, Bij aldien den Coninck meer Passen op vl versouckt, moocht hem deselue uijt onsen naeme verleenen, Ghijlieden sult vorder geen tijt in Celebar versuijmen, maer uwe reijse naer Indra pura vorderen Verdacht zijnde in Bancoele soo veel Rijs soo tot u als w volgende Jachten haer prouisie op te coopen als sonder vleth van tijt geschieden can, alwaert tot 8. a 10. lasten toe, doch begeeren niet dat daerom eenigen tijt versuijmpt wert Soo ghijlieden in Indrapura ofte elders neuens eenige Engelse compt te handelen, siet dan wel toe datze u geen voordeel offsien nochte in geenen deele vercloucken, maer maeckt soo veel ende meer Peper te becomen als zij, Ingevalle ghijlieden verneempt d'Engelsen van Contant ende getrocken cleeden beter als ghij lieden voorsien, ende graech tot de Peper zyn, Ende dienvolgende oock meer toeloop als ghijlieden zijn hebbende, sal Ul. in sulcken gevalle uwe cleeden soo veel beter coop geuen, ende soo 't niet anders wesen can, partije contant telckens daerbij voegen, tot dat ghij den toeloop zelfs becomt, ende die hebbende mesnageert dan uwe contanten, ende tracht dan weder uwe cleeden wat te rijsen, handelt in alles met discretie ende vordert sonder versuijm d'affairen vande Compe. & is vl altsaemen kennelijck hoe d'Engelsen van Battavia met al haer volck goederen ende Schepen op gebroken zijn, en
Inde Strate Sunda op haer seluen resideren, zij zijn met Vrientschap van ons gescheijden Immers soot' uijterl schijnt; Ondertusschen belasten wij u altsaemen oueral wel op u hoede te wesen, ende d'Engelsen soo lange geen beter verseeckeringe van haere trouwe blijckt, int minste niet te vertrouwen, laetende nochtans van uwer zijde geen uijterlijcke Diffidentie blijcken, maer bewijst haer een vruntl gelaet, sonder u nochtans in haere Schepen onder d'‛een off tander pretext te vervougen, ende maeckt in alle maniere meester van‛t uwe te blijuen.